## Odluka Ustavnog suda Republike Hrvatske broj: U-IIIA-5017/2004 od 9. studenoga 2005.

### NN 138/2005 (23.11.2005.), Odluka Ustavnog suda Republike Hrvatske broj: U-IIIA-5017/2004 od 9. studenoga 2005.

# USTAVNI SUD REPUBLIKE HRVATSKE

**2623**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sudac Jasna Omejec,
predsjednik Vijeća, te suci Marijan Hranjski, Ivan
Matija, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi Z. B. iz S., na sjednici održanoj 9.
studenoga 2005. godine, jednoglasno je donio

## ODLUKU

I. Ustavna tužba se usvaja.

II. Općinski sud u Splitu dužan je donijeti
odluku u predmetu koji se vodi pred tim sudom pod brojem: IV P-216/95 u
najkraćem mogućem roku, ali ne duljem od jedne (1) godine, računajući od prvog
idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i
49/02. – pročišćeni tekst), podnositeljici ustavne tužbe, Z. B. iz S., P. S.
14, određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine«, broj 41/01. – pročišćeni
tekst) u iznosu od 9.100,00 kn.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositeljice Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositeljica ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnijela je 22. prosinca 2004. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 16. veljače 1995. godine, podnositeljica
je s još 52 tužitelja podnijela tužbu Općinskom sudu u Splitu protiv J. – G. f.
S. radi isplate plaća. Podnositeljica i svi tužitelji bivši su radnici J. – G.
f. S.

Rješenjem Općinskog suda u Splitu od 11.
studenoga 1998. godine tužitelji su pozvani na uređenje tužbe.

Na ročištima održanim 8. ožujka i 11. svibnja
1999. godine nisu izvođeni dokazi.

Na ročištu 15. rujna 2000. godine spis broj:
IVP-216/95 je razdvojen tako da je iz njega za svakog tužitelja formiran
poseban spis. Nakon toga, Sud u izdvojenom parničnom postupku podnositeljice,
koji se vodio pod poslovnim brojem: IVP-336/01, nije postupao.

Rješenjem Općinskog suda u Splitu broj: IV
P-216/95 od 18. lipnja 2004. godine pripojeni su izdvojeni postupci pedeset i
dvoje tužitelja (među kojima i postupak podnositeljice) protiv J. – G. f. S.
spisu broj: IVP-216/95 radi zajedničkog raspravljanja i odlučivanja. Točkom II.
izreke tog rješenja određen je prekid postupka, a točkom III. izreke određeno
je da će se postupak nastaviti kad stečajni upravitelj tuženika preuzme
postupak ili kad ga sud na prijedlog tužitelja ili po službenoj dužnosti pozove
na preuzimanje postupka.

Budući da rješenje o prekidu postupka nije
dostavljeno svim tužiteljima, Općinski sud u Splitu je rješenjem od 29. travnja
2005. godine odredio da se rješenje o prekidu postupka dostavi određenim
tužiteljima putem oglasne ploče suda, a da se za određene tužitelje ponovi
dostava.

3. PRAVO VAŽNO ZA
USTAVNOSUDSKI POSTUPAK

Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Tužba je Općinskom sudu u Splitu podnijeta 16.
veljače 1995. godine.

Međutim, duljina postupka uzima se u razmatranje
od 5. studenoga 1997. godine, kad je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola broj: 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori, broj 18/97., 6/99. – pročišćeni tekst i
8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 22. prosinca 2004.
godine, a do tog dana postupak nije pravomoćno okončan pa Ustavni sud utvrđuje
da je do dana podnošenja ustavne tužbe postupak trajao ukupno devet (9) godina,
deset (10) mjeseci i šest (6) dana, a nakon stupanja na snagu Zakona o
potvrđivanju Konvencije pa do dana podnošenja ustavne tužbe postupak je trajao
sedam (7) godina, jedan (1) mjesec i sedamnaest (17) dana.

4.2. POSTUPANJE
NADLEŽNOG SUDA

Ustavni sud utvrđuje da je u razmatranom, pravno
relevantnom razdoblju Općinski sud u Splitu imao dva razdoblja potpune
neaktivnosti od 5. studenoga 1997. do 11. studenoga 1998. i od 15. rujna 2000.
do 17. lipnja 2004. godine.

Rješenjem Općinskog suda u Splitu od 18. lipnja
2004. godine postupak je prekinut.

4.3. PONAŠANJE
PODNOSITELJICE USTAVNE TUŽBE(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u
parničnom postupku, nije doprinijela duljini postupka.

4.4. SLOŽENOST SUDSKOG
PREDMETA

Ustavni sud utvrđuje da se radi o složenoj
parničnoj stvari.

OCJENA USTAVNOG SUDA

5. Pravno stajalište o nerazumno dugom trajanju
parničnih postupaka, pokrenutih tužbama bivših radnika tužene J. – G. f. S.,
Ustavni sud je, među ostalim svojim odlukama, izrazio i u odluci broj:
U-IIIA-1897/2003 od 7. prosinca 2004. godine, objavljenoj u »Narodnim
novinama«, broj 180/04. Slijedom navedenog, a imajući u vidu ukupno trajanje
postupka, neučinkovito postupanje suda te okolnost da se postupak vodio samo
pred sudom prvog stupnja, Ustavni sud utvrđuje da je povrijeđeno pravo
podnositeljice na suđenje u razumnom roku, zajamčeno člankom 29. stavkom 1. Ustava
Republike Hrvatske.

Stoga je, u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta, uz istodobno uvažavanje ukup­nih gospodarskih i
socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Općinskog suda u Splitu dužan je
dostaviti Ustav­nom sudu pisanu obavijest o datumima
donošenja i otpreme odluke u roku od osam (8) dana od dana njene otpreme, a
najkasnije osam (8) dana od isteka roka određenog u točki II. izreke ove
odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-5017/2004

Zagreb, 9. studenoga 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Jasna Omejec**, v. r.

Odluka, NN 138/2005-2623